**Neînţelese lacrimi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ţi-am spus cândva că eu n-o să mai plâng,

Dar, straniu, mă trădează ochiul stâng,

Oftez prelung şi-adorm în atriul drept

Al inimii, acolo unde-aștept

Să te revăd şi-un colaps general

Să prevestească marele final.

Promite-mi să păstrezi ceea ce sunt -

Destinul împărţit la amănunt.

Să nu fii trist, pe mine m-a ucis

Secunda-n care-am renunţat la vis,

Dar spune-i morţii că în atriul stâng

E viaţa mea cu tine, de-aia plâng.

- De ce să plângi când eu te port în gând?

Simt lacrimile tale traversând

Fiinţa mea, tu nu vezi cât mă dor

Absenţele pe care le măsor

Cu ochii-nchiși? Tu n-auzi cum te strig?

Ecoul vocii mele orice dig

Va dărâma. Mai ştii ce ne-am promis,

Cum să renunţi, iubirea mea, la vis?

Şi eu sunt trist, nu ştii cât îmi lipseşti,

Dar te găsesc desculţă prin poveşti

Plângând de fericire şi-mpletind

Un dalb refren cu versuri de colind.

Liliana Trif Ioan Grigoraș